KIRJALLINEN KYSYMYS E-0930/02

esittäjä(t): Bart Staes (Verts/ALE) komissiolle

(5. huhtikuuta 2002)

Aihe: Kongon demokraattisen tasavallan alueella sijaitsevaa sademetsää koskeva hakkuulupa

Vastauksessaan kysymykseen E-3498/01(1) komissio toteaa, että eräs zimbabwelainen yritys, jonka hallintoneuvostoon kuuluu sotilashenkilöitä, on onnistunut saamaan maailman suurimman hakkuuluvan.

Voiko komissio ilmoittaa, mistä yrityksestä on kyse? Missä sen pääkonttori on ja ketkä kuuluvat sen hallintoneuvostoon? Ketkä ovat yrityksen osakkeenomistajia?

Mitä mieltä komissio on tämän hakkuuluvan myöntämisestä, kun otetaan huomioon ympäristönäkökohdat? Aikooko se ryhtyä toimenpiteisiin, jotta sopimusosapuolet käsittäisivät, että tämän valtavan alueen hakkauttaminen ei ole yhteensopivaa maailmanlaajuisen kestävän ympäristöpolitiikan kanssa?

Liittyykö hakkuulupa suoraan kolumbiitti-tantaliitin kaivamiseen? Toisin sanoen, kaivetaanko hakkuualueelta kolumbiitti-tantaliittia? Jos näin ei ole, mikä on silloin syynä tämän valtavan alueen hakkauttamiseen?

Onko komissio jo saanut YK:n turvallisuusneuvoston kuuden asiantuntijan muodostaman komitean väliraportin? Onko se saanut tämän raportin perusteella riittävästi tietoa arvion tekemiseksi siitä, ryhtyykö se pakotteisiin yhtä tai useampaa Kongon demokraattisen tasavallan luonnonvarojen (laittomasta) hyväksikäytöstä vastuussa olevaa osapuolta vastaan?

(1) EYVL C 229 E, 26.9.2002, s. 27.

Poul Nielsonin komission puolesta antama vastaus

(2. toukokuuta 2002)

Komission keräämien tietojen mukaan Zimbabwen hallitseva puolue (Zimbabwe African National Union-Patriotic Front, ZANU-PF) on yhdessä ZDF:n (Zimbabwe Defence Force) kanssa tehnyt useita laajamittaisia rahoitussopimuksia, jotka liittyvät Kongon metsä- ja muihin luonnonvaroihin.

Hiljattain julkaistun, Zimbabwen kaupallisia ja sotilaallisia etuja Kongon demokraattisessa tasavallassa käsittelevän raportin mukaan sodan alettua vuonna 1999 perustetun ja Zimbabwen armeijan valvonnassa olevan OSLEGin (Operation Sovereign Legitimacy) ja Kinshasasta käsin toimivan Comiex-nimisen yrityksen (jonka osake-enemmistö oli entisen presidentin Laurent Desiré Kabilan hallussa) yhteisyritys johti puutavaran hyödyntämiseen erikoistuneen SOCEBOn (Société Congolaise pour l'Exploitation du Bois) perustamiseen.

Komissio katsoo, että koska Kongossa ei ole tervettä kansallista metsäpolitiikkaa, kestävän kehityksen mukaisten hakkuulupien varmistamiseksi ja hakkuiden ympäristövahinkojen rajoittamiseksi olisi laadittava ja pantava täytäntöön kestävä hallinta- ja hoitosuunnitelma. Kyseessä olevasta hakkuuluvasta on kuitenkin sovittu Kongon demokraattisen tasavallan ollessa sotatilassa, ja oikeusvaltion palauttaminen ei tapahdu nopeasti eikä helposti. Nykytilanteessa komissio ei voi toteuttaa mitään toimenpiteitä, joilla se voisi vaikuttaa sopimuspuoliin.

Hakkuuluvalla ei ole suoraa yhteyttä kolumbiitti-tantaliitin louhintaan, koska sitä ei pitäisi esiintyä hakkuuluvan kattamalla alueella. Trooppinen puutavara on itsessään maailmanmarkkinoilla arvokas luonnonvara, joka houkuttaa laajan alueen tehokkaaseen hyödyntämiseen.

Nykytilanteessa ei edelleenkään ole sellaisia velvoittavia seikkoja, joiden johdosta EU suunnittelisi pakotteiden käyttöönottoa ketään Kongon luonnonvarojen hyödyntämiseen ja/tai kauppaan osallistuvia tahoja vastaan. Yhdistyneiden Kansakuntien turvallisuusneuvosto päätti 19. joulukuuta 2001 lykätä pakotepäätöksen tekemistä toistamiseen kuudella kuukaudella. Se antoi kuusijäseniselle asiantuntijapaneelille tehtäväksi selvittää vieläkin yksityiskohtaisemmin Kongon luonnonvarojen laitonta hyödyntämistä. Ryhmältä odotetaan välivaiheen raporttia huhtikuun 2002 loppuun mennessä ja loppuraporttia elokuun loppuun mennessä. Sen jälkeen kansainvälisellä yhteisöllä on toivon mukaan käytettävissään varmat tiedot, joiden perusteella se voi ryhtyä toimiin.